text: Modstand mod oplevelsescenter i Horsens
  02 februar 2010 kl. 14.27
  Det nye oplevelsescenter World of Crime i det nedlagt tugthus i Horsens hænger i en tynd tråd.
  Entreprenøren bag projektet, Tækker Group, er løbet ind i økonomiske vanskeligheder. Flere af virksomhederne i gruppen gik i betalingsstandsning sidste år.
  Der var lagt op til, at oplevelsescentret skulle tiltrække en halv million gæster om året. De skulle opleve fængslets historie og dagliglivet i et gammel dansk statsfængsel.
  Freelance-journalist Bent Jensen har i Horsens Folkeblad rejst en debat og fængselsbygningernes fremtid. Han er modtander af, at "score turistkroner på stedet med de triste menneskeskæbner, som byen ellers officielt gennem historien havde gjort alt for at skubbe fra sig".
  Han mener, at fængslet bør omdannes til et traditionelt museum.
  - Horsens Statsfængsel og dets over 150-årige historie skal naturligvis ikke fornægtes eller gå i glemmebogen. Erfarne museumsfolk i Danmark har vist, at de om ømtålelige emner kan skabe spændende og tankevækkende udstillinger uden at forfalde til plat og smagløshed, skriver Bent Jensen i et debat-indlæg.
  Fængslet ejes af statens ejendomsselskab, Freja Ejendomme, der har sat det til salg.
  Den sidste fange forlod fængslet i 2006, da Kriminalforsorgen åbnede Statsfængslet Østjylland ved Horsens.
  